Κανονισμός (ΕΚ) αριθ. 1508/2001 της Επιτροπής

της 24ης Ιουλίου 2001

για τον καθορισμό της εμπορικής προδιαγραφής που εφαρμόζεται στα κρεμμύδια και για την τροποποίηση του κανονισμού (ΕΟΚ) αριθ. 2213/83

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωσης αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 2 παράγραφος 2,

Εκτιμώντας τα ακόλουθα:

(1) Τα κρεμμύδια εμφαίνονται στο παράρτημα Ι του κανονισμού (ΕΚ) αριθ. 2200/96 μεταξύ των προϊόντων για τα οποία πρέπει να εγκριθούν προδιαγραφές. Ο κανονισμός (ΕΟΚ) αριθ. 2213/83 της Επιτροπής, της 28ης Ιουλίου 1983, που καθορίζει τους κανόνες ποιότητας για τα κρεμμύδια και τα ραδίκια witloof(3), όπως τροποποιήθηκε τελευταία από τον κανονισμό (ΕΚ) αριθ. 2390/97(4), έχει υποστεί πολλαπλές τροποποιήσεις που δεν διασφαλίζουν πλέον νομική σαφήνεια.

(2) Για λόγους σαφήνειας, η νομοθεσία που αφορά τα κρεμμύδια πρέπει να καταστεί αυτόνομη σε σχέση με τα άλλα προϊόντα που υπάγονται στον κανονισμό (ΕΟΚ) αριθ. 2213/83. Πρέπει, συνεπώς, να προβούμε σε αναμόρφωση της εν λόγω νομοθεσίας και να καταργηθεί το παράρτημα Ι του κανονισμού (ΕΟΚ) αριθ. 2213/83. Για το σκοπό αυτό, και για λόγους διαφάνειας στη διεθνή αγορά, πρέπει να ληφθεί υπόψη η προδιαγραφή που συνιστάται για τα κρεμμύδια από την ομάδα εργασίας για την τυποποίηση των φθαρτών τροφίμων και την ανάπτυξη της ποιότητας της Οικονομικής Επιτροπής για την Ευρώπη των Ηνωμένων Εθνών (ΟΕΕ/ΟΗΕ).

(3) Από την εφαρμογή των προδιαγραφών αυτών θα πρέπει να εξαλειφθούν από την αγορά τα προϊόντα μη ικανοποιητικής ποιότητας, να προσανατολιστεί η παραγωγή κατά τρόπο ικανοποιητικό στις απαιτήσεις των καταναλωτών και να διευκολυνθούν οι εμπορικές σχέσεις με βάση έναν θεμιτό ανταγωνισμό, συμβάλλοντας με τον τρόπο αυτό στη βελτίωση της αποδοτικότητας της παραγωγής.

(4) Οι προδιαγραφές εφαρμόζονται σε όλα τα στάδια εμπορίας. Η μεταφορά σε μεγάλη απόσταση, η αποθήκευση ορισμένης διάρκειας, οι διάφορες επεξεργασίες στις οποίες υποβάλλονται τα προϊόντα είναι δυνατόν να προκαλέσουν ορισμένες αλλοιώσεις οφειλόμενες στη βιολογική εξέλιξη των προϊόντων αυτών ή στον κατά το μάλλον ή ήττον φθαρτό χαρακτήρα τους. Πρέπει να ληφθούν υπόψη οι αλλοιώσεις αυτές στην εφαρμογή των προδιαγραφών στα στάδια εμπορίας που έπονται του σταδίου αποστολής.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η προδιαγραφή που εφαρμόζεται στα κρεμμύδια που υπάγονται στον κωδικό ΣΟ 0703 10 19 εμφαίνεται στο παράρτημα.

Η προδιαγραφή εφαρμόζεται σε όλα τα στάδια εμπορίας, με τους όρους που προβλέπονται στον κανονισμό (ΕΚ) αριθ. 2200/96.

Ωστόσο, στα στάδια που έπονται εκείνου της αποστολής, τα προϊόντα μπορούν να παρουσιάζουν, σε σχέση με αυτά που προβλέπουν οι προδιαγραφές ελαφρά μείωση της φρεσκάδας και της σπαργής, καθώς και ελαφρές αλλοιώσεις οφειλόμενες στην εξέλιξη τους ή στον κατά το μάλλον ή το ήττον φθαρτό χαρακτήρα τους.

Άρθρο 2

Ο κανονισμός (ΕΟΚ) αριθ. 2213/83 τροποποιείται ως εξής:

1. Στον τίτλο, οι λέξεις "για τα κρεμμύδια και" διαγράφονται.

2. Στο άρθρο 1, η παράγραφος 1 αντικαθίσταται από το ακόλουθο κείμενο: "1. Η προδιαγραφή ποιότητας που εφαρμόζεται στα ραδίκια witloof που υπάγονται στον κωδικό ΣΟ 0705 21 00 εμφαίνεται στο παράρτημα."

3. Το παράρτημα Ι διαγράφεται.

4. Στο παράρτημα II, ο τίτλος αντικαθίσταται από τον τίτλο "παράρτημα".

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευση του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 129 της 11.5.2001, σ. 3.

(3) ΕΕ L 213 της 4.8.1983, σ. 13.

(4) ΕΕ L 330 της 2.12.1997, σ. 12.

ΠΑΡΑΡΤΗΜΑ

ΠΡΟΔΙΑΓΡΑΦΗ ΓΙΑ ΤΑ ΚΡΕΜΜΥΔΙΑ

I. ΟΡΙΣΜΟΣ ΤΟΥ ΠΡΟΪΟΝΤΟΣ

Η παρούσα προδιαγραφή αναφέρεται στα κρεμμύδια των ποικιλιών που προέρχονται από το "Allium cera L." και προορίζονται να διατεθούν ως έχουν στον καταναλωτή, με εξαίρεση τα χλωρά κρεμμύδια με ολόκληρα φύλλα, καθώς και τα κρεμμύδια που προορίζονται για βιομηχανική μεταποίηση.

II. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ

Σκοπός της προδιαγραφής είναι να ορίσει τα ποιοτικά χαρακτηριστικά που πρέπει να παρουσιάζουν τα κρεμμύδια μετά την τυποποίηση και τη συσκευασία.

Α. Ελάχιστα χαρακτηριστικά

Σε όλες τις κατηγορίες, λαμβανομένων υπόψη των ειδικών διατάξεων που προβλέπονται για κάθε κατηγορία, και των ανοχών, οι βολβοί πρέπει να είναι:

- ακέραιοι,

- υγιείς· αποκλείονται τα προϊόντα που έχουν προσβληθεί από σήψη ή έχουν υποστεί αλλοιώσεις που θα τα καθιστούσαν ακατάλληλα για κατανάλωση,

- καθαροί, πρακτικά απαλλαγμένοι από ορατά ξένα σώματα,

- χωρίς ελαττώματα που οφείλονται σε παγετό,

- αρκετά ξηροί για την προβλεπόμενη χρήση (για τα κρεμμύδια διατήρησης, οι δύο πρώτοι εξωτερικοί χιτώνες τουλάχιστον, όπως και το στέλεχος, πρέπει να είναι εντελώς αποξηραμένοι),

- χωρίς κοίλο και ανθεκτικό στέλεχος,

- πρακτικά απαλλαγμένοι από παράσιτα,

- πρακτικά απαλλαγμένοι από προσβολές παρασίτων,

- απαλλαγμένοι από μη φυσιολογική εξωτερική υγρασία,

- απαλλαγμένοι από ξένη οσμή ή/και γεύση.

Εξάλλου, το στέλεχος πρέπει να είναι συνεστραμμένο ή η τομή του πρέπει να είναι καθαρή και να μην υπερβαίνει τα 6 cm σε μήκος (εκτός από τα κρεμμύδια που παρουσιάζονται κατά ορμαθούς).

Τα κρεμμύδια πρέπει να βρίσκονται σε τέτοια κατάσταση ώστε:

- να αντέχουν στη μεταφορά και στη μεταχείριση,

- να φθάνουν σε ικανοποιητική κατάσταση στον τόπο προορισμού.

Β. Ταξινόμηση

Τα κρεμμύδια ταξινομούνται σε δύο κατηγορίες που ορίζονται κατωτέρω:

i) Κατηγορία Ι

Τα κρεμμύδια που ταξινομούνται στην κατηγορία αυτή πρέπει να είναι καλής ποιότητας. Πρέπει να παρουσιάζουν τα χαρακτηριστικά της ποικιλίας.

Οι βολβοί πρέπει να είναι:

- σφικτοί και ανθεκτικοί,

- χωρίς φύτρα, (χωρίς φύτρα ορατά εξωτερικά),

- χωρίς εξογκώματα που έχουν προκληθεί από ανώμαλη βλαστητική ανάπτυξη,

- πρακτικά χωρίς ριζικό θύσανο. Εντούτοις για τα κρεμμύδια που συγκομίζονται πριν ωριμάσουν πλήρως, επιτρέπεται η παρουσία ριζικών θυσάνων.

Τα κρεμμύδια μπορούν ωστόσο να έχουν τα ακόλουθα ελαττώματα με την προϋπόθεση ότι αυτά δεν βλάπτουν τη γενική εμφάνιση του προϊόντος, την ποιότητά του, τη διατηρησιμότητά του και την παρουσίασή του στη συσκευασία:

- μικρό ελάττωμα σχήματος,

- μικρό ελάττωμα χρωματισμού,

- μικρές κηλίδες που με κανένα τρόπο δεν επηρεάζουν τον τελευταίο εσωτερικό χιτώνα που προστατεύει τη σάρκα με την προϋπόθεση ότι δεν υπερβαίνουν το ένα πέμπτο της επιφανείας του βολβού,

- επιφανειακά σκασίματα των εξωτερικών χιτώνων και μερική απουσία αυτών με την προϋπόθεση ότι προστατεύεται η σάρκα.

ii) Κατηγορία II

Η κατηγορία αυτή περιλαμβάνει τα κρεμμύδια που δεν μπορούν να ταξινομηθούν στην κατηγορία Ι, αλλά ανταποκρίνονται στα ελάχιστα χαρακτηριστικά που ορίζονται κατωτέρω. Πρέπει να είναι αρκετά σφικτά.

Μπορούν να παρουσιάζουν τα ακόλουθα ελαττώματα, με την προϋπόθεση ότι διατηρούν τα βασικά τους χαρακτηριστικά ποιότητας, διατηρησιμότητας και παρουσίασης:

- ελαττώματα σχήματος,

- ελαττώματα χρωματισμού,

- αρχή εκβλαστήσεως ορατής εξωτερικά (μέσα στα όρια του 10 % κατ' αριθμό και βάρος ανά μονάδα παρουσιάσεως),

- ίχνη από αμυχές,

- ελαφρά σημάδια που προέρχονται από παρασιτικές προσβολές ή ασθένειες,

- μικρά σκασίματα που έχουν επουλωθεί,

- ελαφρούς μώλωπες που έχουν επουλωθεί και δεν μπορούν να βλάψουν την διατηρησιμότητά τους,

- ριζικό θύσανο,

- σημάδια που με κανένα τρόπο δεν επηρεάζουν το τελευταίο εσωτερικό χιτώνα που προστατεύει τη σάρκα, με την προϋπόθεση ότι δεν υπερβαίνουν το μισό της επιφανείας του βολβού,

- σκασίματα στους εξωτερικούς χιτώνες και μερική απουσία αυτών στο ένα τέταρτο κατ' ανώτατο όριο της επιφανείας του βολβού με την προϋπόθεση ότι δεν έχει πάθει ζημιά η σάρκα.

III. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΤΑΞΙΝΟΜΗΣΗ ΚΑΤΑ ΜΕΓΕΘΟΣ

Το μέγεθος καθορίζεται από τη μέγιστη διάμετρο της ισημερινής τομής. Η διαφορά διαμέτρου μεταξύ του μικρότερου και του μεγαλύτερου κρεμμυδιού που περιέχονται στο ίδιο μέσο συσκευασίας δεν πρέπει να υπερβαίνει τα:

- 5 mm όταν το μικρότερο κρεμμύδι έχει διάμετρο μεταξύ 10 mm συμπεριλαμβανομένων και 20 mm συμπεριλαμβανομένων· εντούτοις, για τα κρεμμύδια που έχουν διάμετρο μεταξύ 15 mm συμπεριλαμβανομένων και 25 mm συμπεριλαμβανομένων, η διαφορά μπορεί να είναι 10 mm,

- 15 mm όταν το μικρότερο κρεμμύδι έχει διάμετρο μεταξύ 20 mm συμπεριλαμβανομένων και 40 mm μη συμπεριλαμβανομένων,

- 20 mm όταν το μικρότερο κρεμμύδι έχει διάμετρο μεταξύ 40 mm συμπεριλαμβανομένων και 70 mm μη συμπεριλαμβανομένων,

- 30 mm όταν το μικρότερο κρεμμύδι έχει διάμετρο ίση ή ανώτερη από 70 mm.

Η ελάχιστη διάμετρος καθορίζεται σε 10 mm.

IV. ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΑΝΟΧΗΣ

Ανοχές ποιότητας και μεγέθους γίνονται δεκτές σε κάθε μέσο συσκευασίας (ή σε κάθε παρτίδα για τα προϊόντα που παρουσιάζονται χύμα) για τα προϊόντα που δεν ανταποκρίνονται στις απαιτήσεις της αναγραφόμενης κατηγορίας.

Α. Ανοχές ποιότητας

i) Κατηγορία Ι

10 % κατά αριθμό ή κατά βάρος κρεμμυδιών που δεν ανταποκρίνονται στα χαρακτηριστικά της κατηγορίας αυτής, αλλά ανταποκρίνονται σε εκείνα της κατηγορίας II ή γίνονται κατ' εξαίρεση δεκτά στις ανοχές της κατηγορίας αυτής.

ii) Κατηγορία II

10 % κατά αριθμό ή κατά βάρος κρεμμυδιών που δεν ανταποκρίνονται στα χαρακτηριστικά της κατηγορίας ούτε στα ελάχιστα χαρακτηριστικά, με εξαίρεση, πάντως, των προϊόντων που έχουν προσβληθεί από σήψη ή κάθε άλλη αλλοίωση που τα καθιστά ακατάλληλα για κατανάλωση.

Β. Ανοχές μεγέθους

Για όλες τις κατηγορίες: 10 % κατά αριθμό ή κατά βάρος κρεμμυδιών που δεν ανταποκρίνονται στο καθορισμένο μέγεθος, αλλά έχουν διάμετρο μικρότερη το πολύ κατά 20 % από το μέγεθος αυτό.

V. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΑΡΟΥΣΙΑΣΗ

Α. Ομοιογένεια

Το περιεχόμενο κάθε μέσου συσκευασίας (ή κάθε παρτίδας για τα προϊόντα που παρουσιάζονται χύμα) πρέπει να είναι ομοιογενές και να περιέχει μόνο κρεμμύδια της ίδιας προέλευσης, ποικιλίας, ποιότητας και μεγέθους.

Το εμφανές μέρος του περιεχομένου του μέσου συσκευασίας (ή της παρτίδας για τα προϊόντα που παρουσιάζονται χύμα) πρέπει να είναι αντιπροσωπευτικό του συνόλου.

Β. Συσκευασία

Τα κρεμμύδια πρέπει να συσκευάζονται κατά τρόπο ώστε να εξασφαλίζεται η κατάλληλη προστασία του προϊόντος.

Τα υλικά στο εσωτερικό του μέσου συσκευασίας πρέπει να είναι καινούρια, καθαρά και από τέτοιο υλικό ώστε να μη μπορούν να προκαλέσουν εξωτερικές ή εσωτερικές αλλοιώσεις στα προϊόντα. Η χρησιμοποίηση υλικών και κυρίως χαρτιών ή σφραγίδων που φέρουν εμπορικές ενδείξεις επιτρέπεται υπό τον όρο ότι η εκτύπωση ή η σήμανση πραγματοποιείται με μη τοξική μελάνη ή κόλλα.

Τα μέσα συσκευασίας πρέπει να είναι απαλλαγμένα από κάθε ξένο σώμα.

Γ. Παρουσίαση

Τα κρεμμύδια μπορούν να παρουσιάζονται:

- τοποθετημένα κατά στρώματα,

- χύμα μέσα στη συσκευασία (συμπεριλαμβανόμενα και σε παλέτες),

- μεταφερόμενα χύμα μέσα στο μέσο μεταφοράς,

- κατά ορμαθούς:

που είτε καθορίζονται ανάλογα με τον αριθμό των βολβών· στην περίπτωση αυτή, οι ορμαθοί πρέπει να περιλαμβάνουν τουλάχιστον έξι κρεμμύδια (με τα στελέχη τους τελείως αποξηραμένα),

είτε καθορίζονται ανάλογα με το καθαρό βάρος.

Για την παρουσίαση κατά ορμαθούς, τα χαρακτηριστικά των ορμαθών των κρεμμυδιών (αριθμός βολβών ή καθαρό βάρος) πρέπει να είναι ομοιόμορφα μέσα στο ίδιο κιβώτιο.

VI. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗ ΣΗΜΑΝΣΗ

Κάθε κιβώτιο πρέπει να φέρει στη μία πλευρά, στην περίπτωση παρουσιάσεως μόνο σε συσκευασία, με γράμματα ευανάγνωστα, ανεξίτηλα και εξωτερικά ορατά, τις ακόλουθες ενδείξεις:

Για τα κρεμμύδια που αποστέλλονται χύμα (απευθείας φόρτωση στο μέσο μεταφοράς), οι ενδείξεις αυτές πρέπει να αναγράφονται στο έγγραφο που συνοδεύει το εμπόρευμα, το οποίο πρέπει να είναι τοποθετημένο με τρόπο ώστε να είναι ορατό στο εσωτερικό μέρος του μέσου μεταφοράς.

Α. Αναγνώριση

Συσκευαστής ή/και αποστολέας: Ονοματεπώνυμο και διεύθυνση ή συμβολική αναγνώριση που έχει δοθεί ή έχει αναγνωρισθεί από επίσημη υπηρεσία. Ωστόσο, όταν χρησιμοποιείται ένας κωδικός (συμβολική αναγνώριση), η ένδειξη "συσκευαστής ή/και αποστολέας (ή μια ισοδύναμη συντομογραφία)" πρέπει να αναγράφεται πλησίον του κωδικού αυτού (συμβολική αναγνώριση).

Β. Είδος του προϊόντος

"Κρεμμύδια" αν το περιεχόμενο δεν είναι εξωτερικά ορατό.

Γ. Καταγωγή του προϊόντος

Χώρα καταγωγής και, ενδεχομένως, ζώνη παραγωγής ή εθνική περιφερειακή ή τοπική ονομασία.

Δ. Εμπορικά χαρακτηριστικά

- Κατηγορία.

- Μέγεθος που προσδιορίζεται από την ελάχιστη και τη μέγιστη διάμετρο.

- Καθαρό βάρος.

Ε. Επίσημο σήμα ελέγχου (προαιρετικό).